钦定古今图书集成/历象汇编/乾象典/第081卷 > 《雨赋》宋·吴淑
## 钦定古今图书集成/历象汇编/乾象典/第081卷 > 《雨赋》宋·吴淑

“夫雨者，盖阴阳之和，而宣天地之施者也。若乃渰然
凄凄，霈焉祁祁。纳于大麓而弗迷，自我公田而及私。
五政无差，十日为期。未能破块，才堪濯枝。微若草间
委露，密似空中散丝。饮酒万观于御叔，假盖宁闻于
仲尼。”若夫月方离毕，云初触石。纡灌坛之神驭，俨高
唐之丽质。虽润不崇朝，而暴难终日。尔其骖屏翳，驾
元冥。叹室中之思妇，集水上之焦明。蜀道淋铃，周郊
洗兵。罢陛楯于秦殿，奏箫鼓于刘城。或以占中国之
圣，或以伐无道之邢。及夫舟运庭中，衣生堂上，喜甘
泉之已飞，伊百榖而是仰。亦有洞中鞭石，鞍上飞云，
烦河伯之使，藉无为之君。则有谅辅，聚艾戴封积薪，
漂麦已称于高凤，流粟仍传于买臣。“随景山之行车，
折林宗之角巾。亦闻文侯期猎而守信，谢傅出行而
致怒。或勤闵而求，或霖淫为苦。忤罗浮之神龟，鸣武
昌之石鼓。复见商羊奋跃，石燕飞翔。玉女披衣，雷君
出装。认天河之浴豨，观卯日之群羊。利物为神，零云
有香。霈则喻宣尼之相鲁，霖则为傅说之辅商。”又云：
“栾巴噀酒，樊英嗽水。”浮朱鳖于波上，跃黑蜧于水底。
阴阳吻合而风多，日月蔽亏而云细。或因掩骼而降，
或为省冤而致。考于牺《易》，怅西郊之未零。翫彼《麟经》，
眷北陵而可避。